Държавен вестник, бр. 72, 2013 г., стр. 4

СТР.  4	
Д Ъ Р Ж А В Е Н  В Е С Т Н И К 	
БРОЙ  72
НАРЕДБА
за реда и начина за включване на лаборатори­
ите в списъка по  чл. 22, ал. 1, т. 8 от Закона 
за хазарта, за изискванията за изпитване на 
игрално оборудване и игрален софтуер и за 
реда за извършване на проверки
Г л а в а  п ъ р в а
ОБЩИ ПОЛОЖЕНИЯ
Чл. 1. С наредбата се определят:
1. редът и начинът за включване в списъка 
по чл. 22, ал. 1, т. 8 от Закона за хазарта (ЗХ), 
утвърден от Държавната комисия по хазарта 
(ДКХ), на лабораториите, които могат да 
извършват изпитвания на игрално оборуд­
ване и игрален софтуер на комуникационно 
оборудване;
2. изискванията за изпитване на игрално 
оборудване и игрален софтуер на комуника­
ционно оборудване;
3. редът за извършване на проверки на 
игрално оборудване и игрален софтуер на ко­
муникационно оборудване с цел установяване 
на съответствието му с утвърдените от ДКХ 
типове и модификации на игрално оборудване 
и с утвърдения от ДКХ игрален софтуер на 
комуникационно оборудване.
Чл. 2. Може да се експлоатира само обо­
рудване, за което са налице следните условия:
1. игралното оборудване да е от тип или 
модификация, утвърдени от ДКХ, и игралният 
софтуер на комуникационно оборудване да е 
утвърден от ДКХ;
2. оборудването да има положително зак­
лючение от последна извършена проверка по 
реда на наредбата. 
Чл. 3. (1) В списъка по чл. 22, ал. 1, т. 8 
ЗХ на лаборатории, които могат да извършват 
изпитвания на игрално оборудване и игрален 
софтуер на комуникационно оборудване, се 
включва Българският институт по метрология.
(2) Председателят на ДКХ прави предло­
жения пред ДКХ за включване в списъка по 
чл. 22, ал. 1, т. 8 ЗХ и на други лаборатории, 
ако отговарят на изискванията на наредбата.
Чл. 4. Всички заявления и документи 
по наредбата се подават на български език. 
Документ, представен на език, различен от 
българския, се придружава от официален 
превод на български език.
Г л а в а  в т о р а
РЕД И НАЧИН ЗА ВКЛЮЧВАНЕ НА ЛАБО­
РАТОРИИТЕ В СПИСЪКА ПО ЧЛ. 22, АЛ. 1, 
Т. 8 ОТ ЗАКОНА ЗА ХАЗАРТА
Чл. 5. За да бъдат включени в списъка, 
утвърждаван от ДКХ по  чл. 22, ал. 1, т. 8 
ЗХ, лабораториите по чл. 3, ал. 2 трябва да 
отговарят на следните изисквания: 
1. да притежават валиден сертификат за 
акредитация съгласно ISO/IEC 17025 за из­
питване на игрално оборудване и/или игрален 
софтуер на комуникационно оборудване;
2. да са от Република България, друга 
държава – членка на Европейския съюз, 
страна по Споразумението за Европейското 
икономическо пространство или Конфедера­
ция Швейцария;
3. да не са „свързани лица“ по смисъла 
на § 1 от допълнителните разпоредби (ДР) 
на Търговския закон (ТЗ) с производители, 
вносители, разпространители, осигуряващи 
сервизна поддръжка на игрално оборудване 
и/или игрален софтуер на комуникационно 
оборудване, и с организатори на хазартни игри.
Чл. 6. (1) За включване на лаборатория по 
чл. 3, ал. 2 в списъка по чл. 22, ал. 1, т. 8 ЗХ 
се подава заявление в ДКХ. В заявлението 
задължително се посочва обхватът на изпит­
ванията, който може да бъде:
1. на игрално оборудване;
2. на игрален софтуер на комуникационно 
оборудване;
3. на игрално оборудване и игрален софтуер 
на комуникационно оборудване.
(2) Към заявлението по ал. 1 се прилагат 
следните документи: 
1. документ за регистрация на юридическото 
лице, в който се съдържат данни за неговия 
законен представител, седалище и адрес на 
управление; документът не се представя, ако 
в заявлението е посочен ЕИК;
2. валиден сертификат по ISO/IEC 17025 за 
изпитване на игрално оборудване и/или игра­
лен софтуер на комуникационно оборудване;
3. декларация от лицето, което е законен 
представител на лабораторията, че представ­
ляваното от него юридическо лице не е 
свързано лице по смисъла на § 1 ДР на ТЗ с 
производители, вносители, разпространители, 
осигуряващи сервизна поддръжка на игрално 
оборудване и/или игрален софтуер на кому­
никационно оборудване, и с организатори на 
хазартни игри;
4. данни за адреса на помещението, в което 
ще се извършва изпитването на оборудването;
5. образци на документите за резултатите от 
изпитването, които лабораторията ще издава, 
съдържащи данни най-малко за:
а) лабораторията – правноорганизационна 
форма, пълно наименование, седалище и адрес 
на управление, представляващ, координати за 
връзка, регистрационен номер и валидност на 
сертификата по ISO/IEC 17025;
б) идентификацията на документа (вид, 
номер на документа и дата на издаване);